**Goleuni**

***Genesis 1:16***

*Gwnaeth Duw ddau olau mawr – yr haul a'r lleuad. Roedd yr un mwya disglair, sef yr haul, i reoli'r dydd, a'r golau lleia, sef y lleuad, i reoli'r nos. Gwnaeth Duw y sêr hefyd*.

Mae yna lawer o ddadlau am y creu ond mae’r Beibl yn nodi’n glir mai Duw greodd y byd a phopeth sydd ynddo. Duw greodd yr haul, y lleuad a’r sêr – yn rhannol er mwyn rhoi goleuni naturiol i ni.

Mae’r bydysawd tu hwnt i’n dychymyg ni mewn gwirionedd. Rydyn ni’n byw mewn galaeth (galaxy) o’r enw’r Llwybr Llaethog (Milky Way), ac un yn unig o’r miliynau o sêr sydd ynddi yw’r Haul! O’r Ddaear mae galaethau eraill yn edrych fel sêr, ond gyda help telesgopau pwerus gallwn weld llawer mwy. Gallwn ddweud beth yw eu siâp a’u lliw – mae ein Llwybr Llaethog ni’n droellog. Dyma rai ffeithiau diddorol am ein galaeth,

* Yr Haul yw'r seren agosaf atom ni.
* Mae’r planedau mewn orbit o gwmpas yr Haul.
* Mae'r amser mae'n ei gymryd i gyflawni orbit o gwmpas yr haul yn **cynyddu gyda phellter oddi wrth yr Haul.**
* Disgyrchiant (gravity) sy'n cadw'r planedau mewn orbit o gwmpas yr Haul a'r lleuadau mewn orbit o gwmpas eu planedau.
* O'r Haul, trefn y planedau yw Mercher, Gwener, y Ddaear, Mawrth, Iau, Sadwrn, Wranws, a Neifion.
* Rydyn ni'n mesur pellteroedd rhwng y planedau a'r haul mewn US, sef Unedau Seryddol.
* 1 Uned Seryddol yw'r pellter cyfartalog rhwng y Ddaear a'r Haul ac mae’r haul tua 150,000,000 km (93 miliwn o filltiroedd) i ffwrdd o’r ddaear. Petai o’n bosib i ni fynd yno ar ein gwyliau pa mor hir fyddai’r daith yn ei gymryd?

Roedd Apollo 10 yn gallu teithio ar gyflymder o 24,790 mya. Petai ni’n cael defnyddio Apollo 10 byddai’n cymryd 156 diwrnod, neu bron i 4 mis i ni gyrraedd yr haul.

Petai’n bosib i ni ddreifio i’r haul gan lynu wrth y *speed limit* cenedlaethol o 60mya byddai’n cymryd bron i 177 o flynyddoedd i ni gyrraedd yno. Gwell sticio i Blackpool falle!

Mae gallu Duw tu hwnt i’n dychymyg ni, yn union fel mae’r pellter rhwng y gwahanol blanedau a galaethau yn amhosib i ni wir eu dirnad. Dyma eiriau o Eseia 55:8-9,

*Dydy fy mwriadau i ddim yr un fath â'ch bwriadau chi, a dydy fy ffyrdd i ddim yr un fath â'ch ffyrdd chi —yr ARGLWYDD sy'n dweud hyn.* *Fel mae'r nefoedd gymaint uwch na'r ddaear, mae fy ffyrdd i yn uwch na'ch ffyrdd chi, a'm bwriadau i yn well na'ch bwriadau chi.*

Er mor wych yw’r creu, y sêr a’r planedau mae Duw hyd yn oed yn fwy gogoneddus. Dyma adnodau agoriadol Salm 104,

*Fy enaid, bendithia'r ARGLWYDD! O ARGLWYDD, fy Nuw, rwyt ti mor fawr!*

*Rwyt wedi dy wisgo ag ysblander ac urddas.*

*Mae mantell o oleuni wedi ei lapio amdanat. Ti wnaeth ledu'r awyr fel pabell uwch ein pennau.* *Ti wnaeth osod trawstiau dy balas yn uwch fyth, a gwneud dy gerbyd o'r cymylau i deithio ar adenydd y gwynt.*

Mae arbenigwyr yn tybio i lyfr Job gael ei sgwennu 2000 o flynyddoedd cyn Crist, ac ynddo mae Job yn datgan,

*Fe (Duw) wnaeth yr Arth\* ac Orion\*, Pleiades\* a chlystyrau sêr y de.*

*Mae'n gwneud pethau mawr, tu hwnt i'n deall ni, a phethau rhyfeddol na ellir byth eu cyfrif.*

Yn nes ymlaen yn llyfr Job mae Duw yn siarad ac yn herio Job wrth ddweud,

*Alli di blethu Pleiades\* neu ddatod belt Orion\*? Alli di ddod â'r planedau allan yn eu tymor, neu dywys yr Arth Fawr\* a'r Arth Fach\*? Wyt ti'n gyfarwydd â threfn y cosmos, a sut mae'n effeithio ar y ddaear? (Job 38:31-33)*

Nid yw Duw’n disgwyl ateb gan Job! Dim ond Duw’r Beibl sydd â’r gallu i drefnu’r cosmos. Duw greodd y goleuni a Duw yw’r goleuni. Er mor ddisglair ydy’r haul a’r sêr mae disgleirdeb Duw tu hwnt i’r cyfan oll.

Gweddïwn, (yn cynnwys aralleiriad o 1 Cronicl 29:10-13 / Salm 8)

O ARGLWYDD, rwyt ti'n haeddu dy fendithio am byth bythoedd! O ARGLWYDD, ti ydy'r Duw mawr, cryf, godidog, ac enwog sy'n teyrnasu dros bopeth yn y nefoedd a'r ddaear! Ti ydy'r un sy'n ben ar y cwbl i gyd! Oddi wrthot ti mae pob cyfoeth ac anrhydedd yn dod, achos ti sy'n rheoli'r cwbl i gyd. Gen ti mae pob cryfder a nerth, a ti sy'n rhoi nerth i bobl. Diolch i ti ein Duw! Dŷn ni'n moli dy enw bendigedig di! Mae dy ysblander yn gorchuddio'r nefoedd yn gyfan! Wrth edrych allan i'r gofod, a gweld gwaith dy fysedd, y lleuad a'r sêr a osodaist yn eu lle, gofynnwn, ‘Beth ydy pobl i ti boeni amdanyn nhw? Pam cymryd sylw o un person dynol?’ Ond diolchwn dy fod ti wedi dewis datgelu dy hun i ni drwy dy fab, Iesu Grist. Mae dy holl ysblander yn disgleirio ohono. Mae e'n dangos i ni'n berffaith sut un wyt ti. Ei awdurdod pwerus e sy'n dal popeth yn y bydysawd gyda'i gilydd! Ar ôl iddo ei gwneud hi'n bosib i bobl gael eu glanhau o'u pechodau, cafodd eistedd yn y nefoedd, yn y sedd anrhydedd. Diolchwn dy fod ti wedi creu’r goleuni naturiol sy’n goleuo’r byd, a hefyd dy fod ti wedi anfon Y Goleuni ym mherson dy fab i arwain pobl o dywyllwch ysbrydol i fywyd newydd gyda thi.

Amen.